Document ID: 32012L0011
Publication Date: 2012-04-19

Title and Content:
EIROPAS PARLAMENTA UN PADOMES DIREKTĪVA 2012/11/ES
(2012. gada 19. aprīlis),
ar ko groza Direktīvu 2004/40/EK par minimālajām drošības un veselības aizsardzības prasībām attiecībā uz darba ņēmēju pakļaušanu riskam, ko rada fizikāli faktori (elektromagnētiskie lauki) (18. atsevišķā direktīva Direktīvas 89/391/EEK 16. panta 1. punkta nozīmē)
EIROPAS PARLAMENTS UN EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 153. panta 2. punktu,
ņemot vērā Eiropas Komisijas priekšlikumu,
pēc leģislatīvā akta projekta nosūtīšanas valstu parlamentiem,
ņemot vērā Eiropas Ekonomikas un sociālo lietu komitejas atzinumu (1),
pēc apspriešanās ar Reģionu komiteju,
saskaņā ar parasto likumdošanas procedūru (2),
tā kā:
(1)
Pēc tam, kad stājās spēkā Eiropas Parlamenta un Padomes Direktīva 2004/40/EK (3), ieinteresētās personas, jo īpaši medicīnas aprindu pārstāvji, pauda nopietnas bažas par to, kāda varētu būt minētās direktīvas īstenošanas ietekme uz tādu medicīnisko procedūru izmantošanu, kuru pamatā ir medicīnas attēlveidošana, kā arī tās ietekme uz konkrētām rūpnieciskām darbībām.
(2)
Komisija izskatīja ieinteresēto personu izvirzītos apsvērumus un nolēma pārskatīt dažus Direktīvas 2004/40/EK noteikumus, pamatojoties uz jauniem zinātniskiem pierādījumiem.
(3)
Direktīvas 2004/40/EK transponēšanas termiņš ar Eiropas Parlamenta un Padomes Direktīvu 2008/46/EK (4) tika atlikts līdz 2012. gada 30. aprīlim, lai, balstoties uz jaunākajiem pierādījumiem, līdz minētajam termiņam varētu pieņemt jaunu direktīvu.
(4)
Komisija 2011. gada 14. jūnijā pieņēma priekšlikumu jaunai direktīvai, ar ko aizstāj Direktīvu 2004/40/EK. Jaunās direktīvas mērķis ir nodrošināt darba ņēmējiem augstu veselības un drošības aizsardzības līmeni, kā arī tādu medicīniskās un citu rūpniecības nozaru darbību nepārtrauktību un attīstību, kurās izmanto elektromagnētiskos laukus. Tādējādi, gaidot jaunās direktīvas pieņemšanu līdz 2012. gada 30. aprīlim, lielākā daļa dalībvalstu nav transponējušas Direktīvu 2004/40/EK.
(5)
Tomēr, ņemot vērā konkrētā jautājuma tehnisko sarežģītību, ir maz ticams, ka jauno direktīvu pieņems līdz 2012. gada 30. aprīlim.
(6)
Tādējādi 2012. gada 30. aprīļa termiņš būtu jāpagarina. Tādēļ ir nepieciešams, lai šī direktīva stātos spēkā dienā, kad to publicē,
IR PIEŅĒMUŠI ŠO DIREKTĪVU.
1. pants
Direktīvas 2004/40/EK 13. panta 1. punktā datumu “2012. gada 30. aprīlim” aizstāj ar datumu “2013. gada 31. oktobrim”.
2. pants
Šī direktīva stājas spēkā dienā, kad to publicē Eiropas Savienības Oficiālajā Vēstnesī.
3. pants
Šī direktīva ir adresēta dalībvalstīm.
Strasbūrā, 2012. gada 19. aprīlī

Classification:
Level 1 Categories: 100149
100153
100144
100155
Level 2 Categories: 100234
100215
100175
100244
Level 3 Categories: 2090
82
525
2479
All Categories: 1280
192
5319
5739